Am Mittwuch hemmer denn beschlossa mol go froga wega  dem Zug uf Alice Springs. Miar sind denn nix wie hin in das Booking Office und denn isch los ganga. Dia maximal Höchi vom Auto segi 2 Meter. Guat de huara Dachträger muass weg. Noch ara Tour dur dia halb Stadt hemmer denn a Schrottplatz gfunda. Dia Jungs hen üs das Ding rasch abmontiart und miar sind no genau 1.95m gsi. Super Sach. Miar hen denn de Göppel grad no vermessa döt. Ma muass alli Mass eba agheh. Und sind denn go buacha. Jo denn ischs fix ganga. No rasch biz go poschta und am Nomittag uf da Bahnhof  go z Auto verlada. Das isch aber nit öppa via am Vereina. Nanai. Dia vom Check in het nüt vo üsara Buachig gwüsst, do sie eher kurzfrischtig gsi isch. Denn het sie gmeint das gäng doch nit. Und wo miar denn gseit hen miar hegend a Van het sie gseit, de seg z Hoch. He Föck you de isch genau 195cm. Do sie üs das nit glaubt het isch sie mit ara 2 Meter Stanga kho go kontrolliara. Irgendwia ischs denn glich no ganga. Wo dr Typ zum Uflada denn kho isch frogt er no so öb das Auto registriart segi. Jo eh. Es hegi  kei Kleber druf. Und nomol isch los ganga. Miar sind denn langsam a birabitzali gnervt gsi, do dia Dama au nit sehr fründlich gsi isch. Denn sinds no öppa a halb Stund go abklära öb ez üses Auto au registriart isch. Grrrrrrr. Also wenn i gwüsst het wia schwer dass das isch, wär i dia 1200km gfahra. Jo nu…lange Rede kurzer Sinn. Es het denn klappt und miar sind mit dem Zug uf Alice Springs abagfahra. Halt dur d Nacht, so hemmer nit grad viel gseh. Aber isch echt no gemütlich gsi aso. Und miar fahren denn au  uf Adelaide wieder mit dem Ding. Mol luaga öbs denn biz eifacher got als geschter.